b'\n_START_ARTICLE_\nAdolf Anderssen\n_START_PARAGRAPH_\nKarl Ernst Adolf Anderssen (Wroc\xc5\x82aw, 6. srpnja 1818. - Wroc\xc5\x82aw, 13. o\xc5\xbeujka 1879.), njema\xc4\x8dki je \xc5\xa1ahist. Bio je jednim od najboljih \xc5\xa1ahista sredinom 19. stolje\xc4\x87a. Na svjetskom je vrhuncu bio 1850-ih i 1860-ih. 1858. ga je privremeno "skinuo s prijestolja" Paul Morphy._NEWLINE_\xc5\xa0ahovskom je svijetu postao poznat kad je 1842. godine objavio zbirku 60 \xc5\xa1ahovskih problema Aufgabe f\xc3\xbcr Schachspieler._NEWLINE_Pobijedio je na prvom ikad odigranom me\xc4\x91unarodnom \xc5\xa1ahovskom turniru. Turnir se je odigrao 1851. godine u Londonu. Igrala su \xc5\xa1esnaestorica sudionika dvoboje po kup-sustavu._NEWLINE_Bilo ga se smatralo jednim od najboljih dvaju \xc5\xa1ahista na svijetu, a kad ga je Wilhelm Steinitz pobijedio u dvoboju odr\xc5\xbeanom 1866. godine, od tad se je Steinitza smatralo najboljim \xc5\xa1ahistom na svijetu. Unato\xc4\x8d tome, nakon tog poraza, Anderssen je bio najuspje\xc5\xa1niji igra\xc4\x8d \xc5\xa1ahovskih turnira po Europi, pobijediv\xc5\xa1i na pola turnira na kojima je sudjelovao, uklju\xc4\x8duju\xc4\x87i i \xc5\xa1ahovski turnir u Baden-Badenu 1870. godine. Zanimljivo je da je ve\xc4\x87inu tih uspjeha postigao kad je imao preko 50 godina.'